KIRJALLINEN KYSYMYS E-1654/03 esittäjä(t): Juan Naranjo Escobar (PPE-DE) komissiolle. Apu Latinalaisen Amerikan kotiseudultaan siirtymään joutuneelle väestölle.



Virallinen lehti nro 051 E , 26/02/2004 s. 0120 - 0121



KIRJALLINEN KYSYMYS E-1654/03 esittäjä(t): Juan Naranjo Escobar (PPE-DE) komissiolle (16. toukokuuta 2003) Aihe: Apu Latinalaisen Amerikan kotiseudultaan siirtymään joutuneelle väestölle Komissio on ilmoittanut budjettivallan käyttäjälle vuodelta 2002 vuodelle 2003 siirretyistä maksusitoumusmäärärahoista yhteisön varainhoitoasetuksen 9 artiklan 2 kohdan a alakohdan mukaisesti. Kyseiset määrärahat ovat kuitenkin peruuntuneet osittain tai kokonaan, koska komissio ei pystynyt myöntämään varoja ennen 31. maaliskuuta. Viime vuodelta siirretyt määrärahat olivat kokonaisuudessaan 22,5 miljoonaa euroa. Tästä summasta pystyttiin myöntämään 16 miljoonaa euroa, minkä seurauksena 6,4 miljoonaa euroa peruuntui automaattisesti. Lisäksi komissio ilmoitti, että lopullisesti peruuntuneista määrärahoista (6,4 miljoonaa euroa) 42 prosenttia (2,7 miljoonaa euroa) oli tarkoitettu Kolumbian kotisedultaan siirtymään joutuneen väestön avustustoimien rahoittamiseen. Komissio perusteli tapahtunutta toteamalla, että komission päätöksentekoprosessi käynnistettiin välittömästi määrärahojen siirron hyväksymisen jälkeen, mutta valitettavasti hyväksyntä saatiin vasta 31. maaliskuuta eikä tulojen ja menojen hyväksyjä voinut vahvistaa määrärahojen siirtoa kuin vasta aamupäivällä 1. huhtikuuta ja kirjanpitojärjestelmä ei siksi hyväksynyt siirtoa. Pidän tapahtunutta hyvin vakavana, ja katson sen olevan osoitus komission leväperäisestä suhtautumisesta velvollisuuksiinsa alueella, joka on arkaluontoinen ja parlamentille ensiarvoisen tärkeä. Voisiko komissio kertoa, mihin toimiin se on ryhtynyt välttääkseen tulevaisuudessa vastaavanlaiset valitettavat tapahtumat? Voiko komissio esittää seuraavan talousarvion yhteydessä jonkinlaisia vaihtoehtoja korvatakseen menetetyt määrärahat edellä mainittujen Kolumbian avustustoimien kohderyhmälle? Christopher Pattenin komission puolesta antama vastaus (24. heinäkuuta 2003) Komissio voi vakuuttaa parlamentin jäsenelle, että 2 700 000 euron määrärahassa tarkoitettu toiminta (hanke CO-2002-2958: Atención básica y desarrollo integral de soluciones de restablecimiento para poblaciones desarraigadas y víctimas de la violencia en el Suroccidente Colombiano, ehdottajina hallituksista riippumattomat järjestöt Solidaridad Internacional ja Movimondo), jonka rahoitusta koskevan päätöksen komissio hyväksyi 31. maaliskuuta 2003, rahoitetaan varainhoitovuoden 2003 budjettikohdan B7-312 maksusitoumusmäärärahoista ja että sopimuksentekomenettelyt ovat loppuvaiheessaan. Parlamentin jäsenen mainitsema kyseistä toimintaa koskevien vuodelta 2002 vuodelle 2003 siirrettyjen maksusitoumusmäärärahojen vahvistaminen määräajan jälkeen (Sincom-kirjanpitojärjestelmässä) johtui mutkikkaasta suhdannetilanteesta. Toimivaltuuksien siirrot yksiköiden kesken ja uuden tietoteknisen hallinnointivälineen käyttöönotto samaan aikaan aiheuttivat myöhästyksiä, jotka johtivat tähän valitettavaan takaiskuun. Komissio korostaa, että kaikki virheeseen johtaneet tekijät liittyivät erityistilanteeseen, joka ei enää toistu, ja vakuuttaa, että asianomaiset yksiköt tekevät Kolumbian vakavan humanitaarisen tilanteen huomioon ottaen kaikkensa kyseiselle maalle vuosina 2003 ja 2004 budjettikohdasta B7-312 varattujen 21 000 000 euron määrärahojen sitomiseksi ja maksamiseksi nopeasti. Komissio tarkentaa vielä, että peruuntuneita maksusitoumusmäärärahoja oli 4,4 miljoonaa euroa (eikä 6,4 miljoonaa euroa). Edellä mainittujen 2,7 miljoonan euron lisäksi kyse oli EU:n ja Iranin energia-alan yhteistyötoiminnan rahoittamiseen tarkoitetusta 1,7 miljoonan euron määrärahasta.